Centurion-onnie in hof oor ‘molestering’Valhalla Primary School (Foto: Thobile Mathonsi/African News Agency/ANA) ŉ 55-jarige onderwyser van Valhalla Primary School, wat daarvan beskuldig word dat hy leerders seksueel mishandel het, het Woensdag in die Pretoriase landdroshof verskyn. Hy word daarvan beskuldig dat hy 23 skoliere, in graad 5, 6 en 7, sedert Junie verlede jaar onbehoorlik aangeraak het. Die leerlinge het klagtes ingedien ná ŉ bewusmakingsveldtog deur die Tshwane-metropolisie. Die hof het Woensdag gehoor die getal slagoffers het tot 24 toegeneem en die ondersoek duur voort. Ondersoekbeampte kapt. Johannes Mkhondo het die aansoek om borgtog teengestaan en gesê die slagoffers sal nie veilig wees nie, omdat die man se beweerde gedrag voortgeduur het self ná die skoolhoof hom aangespreek het. Mkhondo voer aan die man hou ŉ gevaar vir die gemeenskap in en moet nie op borgtog vrygelaat word nie. Die beskuldigde se regspan het egter aan die hof gesê kapt. Mkhondo het glo gepoog om omkoopgeld van R10 000 by die man se vrou te kry om die saak “te laat verdwyn”. Mkhondo het dit ten sterkste ontken en het albei sy selfone vir die hof aangebied om te bepaal of hy inderdaad ŉ SMS gestuur het waar die R10 000 geëis word. Die saak duur voort.